ད་ལྟ་འདིར་འདུ་འཛོམས་བྱུང་བའི་ལས་ཀྱི་སྣེ་མོར་གཏོགས་པ་ཁྱེད་རང་ཚོའི་ཉིན་རེའི་འཚོ་བའི་ལས་ཀའི་ནང་ཐད་ཀར་བོད་ཕྲུག་སྟོང་ཕྲག་མང་པོའི་ཤེས་ཡོན་སློབ་སྦྱོང་གི་ལས་དོན་ཐད་ཞབས་འདེགས་སྒྲུབ་མཁན་ཆགས་ཡོད།སྤྱིར་མི་ལ་ཤེས་ཡོན་སློབ་སྦྱོང་སྤྲོད་རྒྱུ་འདི་ཆོས་ཀྱི་སྦྱིན་པ་ཡིན་ཞིང༌།སྦྱིན་པ་དེ་ནི་སྦྱིན་པའི་ནང་གི་རླབས་ཆེ་ཤོས་ཡིན་པ་དང༌།གཉིས་ནས་ཤེས་ཡོན་སློབ་གསོའི་ལས་དོན་ནི་གཞན་ཕན་གྱི་བྱ་བ་བཟང་པོ་ཞིག་དང༌།ལྷག་པར་ཤེས་ཡོན་སློབ་གསོ་ནི་ད་ལྟ་ཆགས་འཇིག་གི་མཚམས་སུ་སླེབས་པའི་བོད་མི་རིགས་ཀྱི་རང་དབང་སླར་གསོ་ཡོང་བའི་ལས་དོན་གྱི་རྨང་གཞི་གཙོ་བོ་ཡིན།བོད་ཕྲུག་སྟོང་ཕྲག་ཁྲི་ཕྲག་མང་པོའི་མི་ཚེ་གཅིག་གི་མདུན་ལམ་བཟང་པོ་ཡོང་བའི་དོན་དུ་ཁྱེད་རང་ཚོས་བྱ་བ་རླབས་ཆེན་ཞིག་སྒྲུབ་ཀྱིན་ཡོད།དེར་བརྟེན་ཁྱེད་རང་ཚོ་ཕྱོགས་མཐའ་ནས་འབྱོར་བའི་དགེ་རྒན་གཙོ་བོར་གྱུར་བའི་འབྲེལ་ཡོད་མི་སྣ་ཚོས་ད་བར་བསྒྲུབས་དང་སྒྲུབ་བཞིན་པའི་ལས་དོན་ནི་དངོས་གནས་བསྔགས་པར་འོས་པ་ཞིག་དང༌།རྗེས་སུ་ཡི་རང་བྱེད་འོས་པ་ཞིག་ཡིན།ཁྱེད་རང་ཚོས་ད་ལྟ་བར་ཧུར་བསྐྱེད་བྱས་པར་ཐུགས་རྗེ་ཆེ་ཞེས་བརྗོད་རྒྱུ་ཡིན་ལ།བོད་མི་རིགས་ཀྱི་དོན་དུ་ཞབས་འདེགས་རླབས་པོ་ཆེ་ཞིག་བསྒྲུབས་ཡོད།